Ultimele imagini cu Raisa în viață. Adolescentul care ar fi ucis-o, declarație șocantă în fața anchetatorilor
Raisa, copila de doi ani și jumătate, găsită moartă într-o zonă cu vegetație deasă, din judetul Dolj, a fost ucisă. Verdictul implacabil a fost dat de medicii legiști.
Oribil este că verișorul ei adolescent este principalul suspect, dar există temeri că a avut și un complice. Mama, tatăl și fratele lui au fost duși la audieri. Între timp, părinții Raisei s-au întors în țară.
Verișorul Raisei a fost luat de Poliție de acasă și dus la audieri, imediat după ce anchetatorii au primit raportul medicului legist care a confirmat moartea violentă a fetei de doi ani și jumătate.
Principalul suspect nu a recunoscut crima. Audierea lui - care a durat aproape toată ziua - a mers greu pentru că băiatul suferă de unele deficiențe de vorbire și de auz.
Ultima dată când Raisa a fost văzută în viață era împreună cu acesta.
Monica Stan, mătușa Raisei: "Raisa a văzut că mănâncă el pâine și a cerut și am strigat la băiat: «Mutule, dă-i fetii o bucată de pâine!». El o ține pe a lui că i-a dat pâine și nu a văzut unde s-a dus și pe unde a luat-o fata".
Împreună cu verișorul Raisei la audieri au fost duși fratele și mama băiatului. Anchetatorii bănuiesc ca acesta ar fi avut un complice la crimă.
Maria Gâlmeanu, mama suspectului: "El îmi zice că nu a văzut, doar i-a dat pâinea și a lăsat-o în curte și s-ar fi dus înspre animale".
Audiat a fost și tatăl verișorului. Bărbatul este cel care a descoperit cadavrul Raisei, în zona cu vegetație deasă din apropierea locuinței.
Nicu Enache Arnăutu, unchiul Raisei: "Toată Jandarmeria, toată Poliția, toată comuna o caută peste tot și cum la ora 09:00 cumnatu meu o găsește? Cum de nu a găsit-o Poliția, Jandarmeria? E adusă de mână de om… Probabil ca cineva a luat-o ca să le facă rău".
Virgil Constantin și Cristina Stan, părinții Raisei: "La stâlpul ăla acolo s-a găsit un tricou galben, că fetița când a plecat de aici a fost cu un tricou galben și pantaloni negri. Dar nu era galben, era altă culoare și noi credem că s-a pus tricoul ăla de cineva care a făcut fapta ca să poată să strângă Poliția…Ca să poată să o arunce pe ea".
În urma crimei, Direcția pentru Protecția Copilului Dolj a decis să îl ia într-un centru pe fratele fetiței.